text: Nytårsløb for 37. gang i Horsens
  31 december 2014 kl. 11.39
  31. december kl. 10 er fast starttidspunkt for de nytårsfriske,
  der snupper en rask løbetur på fem, otte eller 12 kilometer i gaderne i Horsens. Onsdagens løb er nr. 37 i rækken og det er Jakob Ravn, der har stået bag løbet gennem alle år.
  Det er efterhånden 37 år siden, nu 81-årige Jakob Ravn fik ideen med et orienteringsløb i det indre af Horsens. Det fandtes ikke andre steder, og han har holdt fast i alle årene.
  Han har ingen planer om at holde op. I første omgang satser han på at nå 40 nytårsløb.
  Jakob Ravn er i det hele taget fortsat en meget aktiv sportsmand og har 32 DM-titler på sin rekordliste. I år er han således dansk mester i vægtkast og hammerkast for sin årgang.
  I dag nøjedes han dog med rollen som arrangør af løbet, der havde omkring et par hundrede deltagende løbere fra Horsens, Vejle, Kolding, Jelling, Odense og Aarhus, og der er mange faste deltagere, der kommer hvert år.
  Jakob Ravn glæder sig over traditionen med nytårsløb i Horsens - varighed 19 sekunder:
  